চালক গাড়ি চালাচ্ছেন। কানে মোবাইল। জরিমানা ১০০০ টাকা। পথচারী রাস্তা পেরোচ্ছেন। কানে মোবাইল। জরিমানা ১০ টাকা!
কলকাতা পুলিশের ট্র্যাফিক সার্জেন্টদের একাংশ বলছেন, দু’পক্ষই যেখানে সমদোষে দুষ্ট সেখানে জরিমানার পরিমাণে এই বিস্তর ব্যবধান পরিবহণ ব্যবস্থার ক্ষেত্রে কোনও মতেই স্বাস্থ্যকর নয়। পথ দুর্ঘটনা ঠেকাতে সরকার যদি মোবাইল কানে গাড়ির চালকের জরিমানা বাড়াতে পারে তাহলে পথচারীরা কেন মাত্র ১০ টাকা দিয়ে রেহাই পাবেন সেই প্রশ্ন তুলছেন ওই যান-শাসকেরা।
সার্জেন্টেদের এই বক্তব্যে যুক্তি খুঁজে পেয়েছেন নবান্নের কর্তারাও। তাঁদের একাংশের বক্তব্য, জরিমানা এক অর্থে যেমন শাস্তি, তেমনই সতর্ক করাও বটে। দ্বিতীয় বার একই ভুল করার আগে সংশ্লিষ্ট ব্যক্তি যাতে সতর্ক থাকেন সেই উদ্দেশ্যেই জরিমানা নেওয়া হয়। তার পরিমাণ কম হলে মানুষের মনে দাগ কাটে না। নবান্নের কর্তাদের বক্তব্যে যে সারবত্তা রয়েছে তার প্রমাণ মিলেছে পার্ক স্ট্রিটে। মঙ্গলবার সকালে ধর্মতলামুখী একটি বাস থেকে নেমে মোবাইলে কথা বলতে বলতে রাস্তা পেরোচ্ছিলেন বছর ত্রিশের এক যুবক। পুলিশ তাঁকে ধরে ১০ টাকা জরিমানা করে। ওই যুবকের মন্তব্য ছিল, ‘‘দিনে এমন ১০ টাকা কতই খরচ হয়!’’
ঠিক এখানেই ঘা দিতে চাইছেন সার্জেন্টরা। তাঁদের এক জন বলেন, ‘‘জেব্রা ক্রসিং ছাড়া রাস্তা পেরোনোর শাস্তি হিসাবে ৫০ টাকা পর্যন্ত জরিমানা নেওয়ার বন্দোবস্ত রয়েছে আইনে। মোবাইল কানে রাস্তা পেরোলে আমরা ওই আইনেই পথচারীকে জরিমানা করছি। তা মাত্র ১০ টাকা।’’ আবার ইচ্ছে থাকলেই যে উপায় হয় না, তা-ও মনে করিয়ে দিচ্ছেন ওই সার্জেন্টরা। তাঁরা বলছেন, ‘‘কলকাতার সব গুরুত্বপূর্ণ মোড়ে সিসিটিভি ক্যামেরা থাকার ফলে ফুটেজ পেতে অসুবিধা নেই। কিন্তু এত লোক কানে মোবাইল নিয়ে রাস্তা পেরোন যে তাঁদের ধরে জরিমানা করতে হলে রোজকার যান-শাসন লাটে উঠবে। এর জন্য মোড়ে ক্যাম্প করে নজরদারি দরকার।’’
বেঙ্গালুরু অবশ্য ইতিমধ্যেই মোবাইল কানে পথচারী ধরতে টাস্ক ফোর্স তৈরি করে ফেলেছে। এক পুলিশকর্তার কথায়, ‘‘ব্যস্ত রাস্তায় তো বটেই, এর বাইরে অফিসপাড়া কিংবা কলেজ-বিশ্ববিদ্যালয়ের সামনে ক্যাম্প করে বেঙ্গালুরু পুলিশ। ওদের জরিমানার পরিমাণও বেশি। ১২০ টাকা। তামিলনাড়ুও ১০০ টাকা জরিমানা ধার্য করেছে।’’